Κοινοποίηση συμφωνιών

(Υπόθεση COMP/D-1/38.606 - Groupement des Cartes bancaires)

(2003/C 80/04)

(Κείμενο που παρουσιάζει ενδιαφέρον για τον ΕΟΧ)

1. Στις 31 Ιανουαρίου 2003, ο Groupement des Cartes Bancaires, όμιλος οικονομικού σκοπού γαλλικού δικαίου (εφεξής "Groupement"), κοινοποίησε στην Επιτροπή, κατ' εφαρμογή των άρθρων 2 και 4 του κανονισμού αριθ. 17 του Συμβουλίου, ορισμένες τροποποιήσεις των κανόνων που εφαρμόζονται στις τράπεζες μέλη του Groupement, οι οποίες αφορούν ιδίως τα δικαιώματα συμμετοχής που καταβάλλουν τα νέα μέλη και την καθιέρωση "μηχανισμού ρύθμισης της λειτουργίας αποδοχής" (mécanisme de régulation de la fonction acquéreur, ή MERFA).

2. Ο Groupement είναι διατραπεζικός οργανισμός επιφορτισμένος, μεταξύ άλλων, με τη διαχείριση του συστήματος πληρωμών με κάρτες "CB" και τον καθορισμό των κανόνων λειτουργίας του.

3. Οι τροποποιήσεις, οι οποίες θεσπίστηκαν στις 8 Νοεμβρίου 2002 από το διοικητικό συμβούλιο του Groupement (το οποίο απαρτίζεται από τις έντεκα ιδρύτριες τράπεζες του συστήματος CB) και κοινοποιήθηκαν στα μέλη του Groupement ενόψει της θέσης τους σε ισχύ την 1η Ιανουαρίου 2003, εγκρίθηκαν από τη γενική συνέλευση στις 20 Δεκεμβρίου 2002. Περιλαμβάνουν:

- ένα χρηματοοικονομικό μηχανισμό, ονομαζόμενο "μηχανισμός ρύθμισης της λειτουργίας αποδοχής" ή MERFA, που εφαρμόζεται με τον ακόλουθο τρόπο. Μια τράπεζα που εκδίδει κάρτες CB χωρίς να αποδέχεται συναλλαγές CB σε εμπόρους και χωρίς να εκμεταλλεύεται αυτόματες μηχανές ανάληψης από κατόχους καρτών CB, θα καταβάλει ποσό 11 EUR ετησίως ανά ενεργό κάρτα πληρωμής CB και 3 EUR ετησίως ανά ενεργό κάρτα ανάληψης CB. Μια τράπεζα που αποδέχεται συναλλαγές πληρωμής ή ανάληψης, της οποίας όμως η δραστηριότητα αποδοχής είναι αισθητά πιο περιορισμένη από τη δραστηριότητα έκδοσης (σε σχέση με τη δραστηριότητα του συνόλου των τραπεζών μελών του Groupement) θα καταβάλει ποσό 0 EUR έως 11 EUR ετησίως ανά ενεργό κάρτα πληρωμής CB και 0 EUR έως 3 EUR ετησίως ανά ενεργό κάρτα ανάληψης CB, σε συνάρτηση με τη σημασία της δραστηριότητα αποδοχής σε σχέση με τη δραστηριότητα έκδοσης της τράπεζας. Τα ποσά που εισπράττονται στο πλαίσιο του MERFA αναδιανέμονται στις τράπεζες μέλη που δεν υπόκεινται στην καταβολή τους, κατ' αναλογία προς τη συνεισφορά τους στη δραστηριότητα αποδοχής στο σύστημα CB.

- την τροποποίηση του δικαιώματος συμμετοχής που καταβάλλουν τα νέα μέλη του Groupement. Το δικαίωμα αυτό, που προηγουμένως ήταν ένα ενιαίο κατ' αποκοπή ποσό 38000 EUR (εκτός ΦΠΑ), αποτελείται εφεξής από τρία στοιχεία:

- ένα κατ' αποκοπή ποσό 50000 EUR (εκτός ΦΠΑ)·

- ένα δικαίωμα 12 EUR (εκτός ΦΠΑ) ανά κάρτα CB που εκδίδεται εντός των τριών ετών μετά την προσχώρηση στο Groupement·

- μόνο για τα νέα μέλη που τριπλασιάζουν τον αριθμό των καρτών CB που εκδίδονται στην περίοδο από το τέλος του τρίτου έτους συμμετοχής και το τέλος του έκτου έτους συμμετοχής, δικαίωμα 12 EUR (εκτός ΦΠΑ) ανά κάρτα που εκδίδεται πέραν του αριθμού που αντιστοιχεί στο τριπλασιασμό του αριθμού των καρτών.

- ένα νέο δικαίωμα που θα καταβάλουν τα συμμετέχοντα στις 31 Δεκεμβρίου 2002 μέλη του Groupement που αυξάνουν σε σημαντικό βαθμό τη δραστηριότητα έκδοσης ενεργών καρτών CB σε μια τριετή περίοδο που αρχίζει την 1η Ιανουαρίου 2003 (τα ονομαζόμενα "λανθάνοντα μέλη"): Το προς καταβολή ποσό προσδιορίζεται με τον ακόλουθο τύπο: εάν ο δείκτης του μεριδίου μιας τράπεζας μέλους στη συνολική δραστηριότητα έκδοσης καρτών CB υπερβαίνει κατά περισσότερο από τρεις φορές το δείκτη που είχε υπολογιστεί προ τριών ετών, η τράπεζα θα καταβάλει ποσό 12 EUR ανά κάρτα που έχει εκδώσει πέραν του αριθμού που αντιπροσωπεύει τον τριπλασιασμό του δείκτη.

- την αναθεώρηση του τρόπου υπολογισμού των δικαιωμάτων ψήφου των μελών στα όργανα του Groupement και των δικαιωμάτων τους στα στοιχεία ενεργητικού του Groupement. Τα δικαιώματα αυτά υπολογίζονται εφεξής με βάση τον όγκο της δραστηριότητάς τους στο σύστημα CB σε μια περίοδο επτά ετών, και όχι ενός έτους όπως προηγουμένως.

4. Ο Groupement εκτιμά ότι οι κοινοποιηθείσες συμφωνίες επιτρέπουν να ληφθούν υπόψη με πιο ορθό τρόπο οι πραγματικές συνεισφορές των μελών του στην ανάπτυξη του συστήματος CB. Το MERFA αποσκοπεί συνεπώς, κατά την άποψη του Groupement, να παράσχει στα μέλη του κίνητρα για την ανάπτυξη των δραστηριοτήτων αποδοχής συναλλαγών οι οποίες, πάντα κατά την άποψη του Groupement, δημιουργούν περισσότερες θετικές εξωτερικές οικονομίες σε σχέση με τις δραστηριότητες έκδοσης.

5. Μετά την προκαταρκτική εξέταση, η Επιτροπή εκτιμά ότι η κοινοποιηθείσα συμφωνία ενδέχεται να εμπίπτει στο πεδίο εφαρμογής του κανονισμού αριθ. 17.

6. Η Επιτροπή καλεί τους ενδιαφερόμενους τρίτους να της υποβάλουν τις ενδεχόμενες παρατηρήσεις τους σχετικά με τις κοινοποιηθείσες συμφωνίες.

7. Οι παρατηρήσεις αυτές πρέπει να ληφθούν από την Επιτροπή το αργότερο τριάντα ημέρες από την ημερομηνία της παρούσας δημοσίευσης. Μπορούν να αποσταλούν με φαξ [(32-2) 296 98 07] ή ταχυδρομικώς, με μνεία των στοιχείων αναφοράς COMP/D-1/38.606 - Groupement des Cartes bancaires, στην ακόλουθη διεύθυνση: Commission européenne DG Concurrence

Direction D

Unité D-1 (Services financiers)

B - 1049 Βρυξέλλες.